Ekainak 13, 2014 - Irailak 21, 2014\nErakusketaren babeslea Fundación BBVA\n45 € Bazkide prezioa: 42,75 € Erosi orain\nGeorges Braque (1882-1963) XX. mendeko artista esanguratsuenetako bat da. Margolaria, grabatzailea eta eskultorea izan zen, eta arte modernoaren historiako bi une garrantzitsutan parte hartu zuen: Kubismoaren sorreran, Pablo Picasso eta Juan Grisekin batera, eta collage teknikaren asmakuntzan, papiers collés-ekin (“itsatsitako paperak”) esperimentatuz. Geroago, natura hilen eta paisaiaren metodoak arakatzean oinarritu zuen bere lana. Frantziako margolari moderno nagusia izan zen Braque, tradizio klasikoaren oinordeko, eta aldi berean, abangoardiaren ordezkari eta gerraondoko abstrakzioaren aitzindari. Artistaren heriotzaren 50. urteurrenaren harira antolatutako atzera begirako bikain honek bere ibilbide artistikoaren fase guztiak biltzen ditu, Fauvismotik hasi —fauve gazteekin erakusketak egin zituen Salon des Indépendants-en (independenteen erakusketa), 1907an— eta amaierako obretaraino, tailerrei eta txoriei buruzko sail liluragarriekin gorenera iritsiz. Erakusketak, halaber, bere obraren fase esanguratsuenak bereziki azpimarratzen ditu, hala nola, Kubismoa, hogeiko hamarkadako kaneforen margolanak edo Nicolas de Staëlek hainbesteko miretsitako azken paisaiak.\nErakusketak 250 artelan inguru biltzen ditu, centre Georges Pompidou eta nazioarteko beste zenbait bilduma garrantzitsuren mailegu bikainei esker. Artelan horien artean maisulan paregabeak ikus daitezke, bai eta artistaren jarduera islatzen duen material dokumentala ere, esaterako, Pablo Picassorekiko elkarlana, bere artea eta musikaren harreman estua (arlo honetan Erik Satieren adiskidetasuna nabarmentzekoa da) eta Pierre Reverdy, Francis Ponge eta René Char poetekin, edo Carl Einstein eta Jean Paulhan garaiko ezinbesteko intelektualekin izandako konplizitatea. Erakusketa honek, azken batean, Georges Braque Kubismoaren maisu handiaren obra artearen historian merezi duen lekuan kokatzen du, eta artistaren lan zorrotza, geldiezina eta sakona berrezagutzeko aukera eskaintzen dio ikusleari.\nArgazkia © Laurens / Leiris SAS Paris\nArgenteuil-sur-Seine (Frantzia), 1882\n1882 1882ko maiatzaren 13an jaio zen Argenteuil-sur-Seinen.\nHaren aita, Charles Braque, horma-pinturako enpresa baten jabea zen.\n1905 Parisko Arte Ederretako Akademian aritu zen, eta Léon Bonnat izan zuen irakasle.\nFauvismoa deskubritu zuen Udazkeneko Erakusketan, Matisse, Manguin, Derain, Vlaminck, Marque eta Camoinen margolanen bidez.\n1906Havreko arte modernoaren elkartea sortu zen. Braquek, Othon Frieszek eta Raoul Dufyk pintura fauvisten urteroko erakusketetan parte hartu zuten 1909ra arte.\nEkainean, lehen artelan fauvistak egin zituen Anversen. Urrian, L’Estaquen egon zen lehen aldiz: “Frantzia hegoaldean asaldura sortzen zitzaidala sentitu nuen!”.\n1882 1882ko maiatzaren 13an jaio zen Argenteuil-sur-Seinen. Haren aita, Charles Braque, horma-pinturako enpresa baten jabea zen.\nFauvismoa deskubritu zuen Udazkeneko Aretoan, Matisse, Manguin, Derain, Vlaminck, Marque eta Camoinen margolanen bidez.\n1906 Havreko arte modernoaren elkartea sortu zen. Braquek, Othon Frieszek eta Raoul Dufyk pintura fauvisten urteroko erakusketetan parte hartu zuten 1909ra arte.\nEEkainean, lehen artelan fauvistak egin zituen Anberesen. Urrian, L’Estaquen egon zen lehen aldiz: “Frantzia hegoaldean zoramena sortzen zitzaidala sentitu nuen!”.\n1907 martxoak 20–apirilak 30: sei paisaia fauvista erakusgai jarri zituen Independenteen Erakusketan. Udazkenean, L’Estaque-n eta La Ciotat-en hainbat paisaia egin zituen, Cézannen estiloari jarraitzen ziotenak. Azaroaren amaieran, Bateau-Lavoir-en, Apollinairek Picasso aurkeztu zion.\n1908 azaroak 8–9: Daniel-Henry Kahnweiler galerian, bakarkako lehen erakusketa, paisaia geometrizatuak, Kubismoaren hastapen ofiziala. Apollinairek idatzi zuen katalogoaren hitzaurrea.\n1909 Uda sasoia La Roche-Guyonen, Mantes inguruan, Kubismo Analitikoaren lehen paisaiak.\n1911 Txantiloiz pintatzeko teknika erabiliz, elementu tipografikoak sartu zituen lehen aldiz bere obra piktorikoan, artelanen zentzua aberasteko eta ulermena errazteko.\n1912 Irailean, Sorguesen, lehen papier collé edo itsatsitako papera sortu zuen, Fruta-ontzia eta edalontzia (Compotier et verre). Elementu bitxi bat erantsi zion artelanari, kolorea eta forma bereizteko.\n1913 Kubismo Sintetikoa sortu zen: Braquek margolanetan txertatu zuen itsatsitako paperekin ikasitakoa; pinturetan itsatsitako paperen materia eta zeinu tipografikoak imitatu zituen.\n1914 Abuztuak 3: Lehen Mundu Gerra hasi zen. deklarazioa.\nBraque soldadutzara deitu zuten. Azaroaren 14an bidali zuten frontera, Sommera.\n1915 Maiatzak 11: zauri larriak jaso zituen Artoisen; 1916ra arte ez zuen ezer margotu.\n1917 Pierre Reverdy-ren Nord-Sud aldizkariak “Pensées et réflexions sur la peinture” (“Pinturari buruzko pentsamenduak eta gogoetak”) argitaratu zituen.\n1919 Martxoak 5–31: Léonce Rosenbergen L’Effort moderne galerian, bigarren bakarkako erakusketa, natura hilak. Erik Satierekiko adiskidetasunaren hasiera.\n1922 Azaroak 1– abenduak 20: Udazkeneko Aretoan, Kaneforek bere inspirazio klasiko berria adierazi zuten.\n1924-1925 Serguéi Diaghileven Ballet Errusiarrekin elkarlana (Les Fâcheux, Zéphire et Flore, eta Salade) Beaumonteko Kondearen Parisko gau-emanaldietan.\n1924ko maiatzak 2–21: lehen erakusketa bere arte-merkatari berriaren, Paul Rosenbergen, egoitzan.\n1925 Auguste Perretek Parisen, Montsouris parkearen alboan, eraikitako estudioa.\n1926 Martxoak 23: Marcelle Laprérekin ezkondu zen, 1910az geroztik neska-laguna zuena.\n1930 Paul Nelsonek Varengeville-sur-Mer-en eraikitako estudioa; handik aurrera urtearen zati bat han emango zuen Braquek.\n1932 Hesiodoren Théogonie obra ilustratu zuen Ambroise Vollarden enkarguz. Inspirazio mitologikoa zuten margolan, grabatu eta eskulturez osatutako zikloa.\n1933 apirilak 9–maiatzak 14: atzera begirakoa Basileako Kunsthallen. Carl Einsteinek idatzi zuen katalogoaren hitzaurrea. Bere lehen monografiaren egilea izan zen 1934an.\n1939 Varengevillen jarri zen bizitzen gerra garaian. Eskulturako lehen saiakerak, zenbait vanitas soil eta sinboliko.\n1943 1943 Jean Paulhanen Braque le Patron lanaren argitalpena.\n1944 Billarrei buruzko zikloa hasi zuen, 1949an amaituz.\n1946 “Bizirik dagoen planetako margolari onena" zela esan zuen Nicolas de Staëlek.\n1947 1947 maiatzak 30–ekainak 30: Lehen erakusketa Aimé Maeghteren, bere azken arte-merkatariaren, galerian. René Char poeta ezagutu zuen.\n1948 Veneziako XXIV. Bienalaren saria.\n1949-1956 Lantegien saila.\n1953 Txoriak margotu zituen Louvre Museoko Enrique II.a aretoko sabaian, areto etruskoa izenekoan.\n1954 Txoriak saila hasi zuen, 1962an amaituz.\n1955 Varengevilleko azken paisaien zikloa abiatu zuen.\n1963 Abuztuak 31: Georges Braque Parisen hil zen. Estatu ohoreekin agurtu eta lurperatu zuten Varengeville-sur-Mer-eko hilerri txikian.\nZilar gelatinazko kopia zuzenean belzteko paper gainean paper gainean itsasia\nL’Estaque-ko paisaia (Paysage de l’Estaque), 1906–1907\nOlio-pintura mihise gainean, 50 x 61 cm\nCentre Pompidou, Musée national d’art moderne, Paris. Ematea, 1986\n© Georges Braque, VEGAP, Bilbo, 2014\nArgazkia © Philippe Migeat - Centre Pompidou, MNAM-CCI/Dist. RMN-GP\nParisko Arte Ederretako Akademian ikasi zuen eta, garai hartan, André Derain eta Henri Matisse artisten fauve artea ezagutu zuen, 1905ean Udazkeneko Erakusketan egindako aurkezpen ofizialean. Fauve (pizti) taldeko artistek —hitz horrekin bataiatu zituen Louis Vauxcelles kritikariak— naturak eragiten zizkien sentipenak kolore hutsaren bidez adieraztea zuten helburu. 1906an L’Estaquen eta 1907an La Ciotat-en egindako paisaiek Paul Cézannen lanarekiko interesa islatzen dute —zendu berria zen—, bai eta Fauvismoaren espazio-koloreak lantzeko joera ere.\nL’Estaque-ko zubibidea (Le Viaduc à l’Estaque), 1908ko hasiera\nOlio-pintura mihise gainean, 72,5 x 59 cm\nCentre Pompidou, Musée national d’art moderne, Paris. Ematea, 1984\nArgazkia © Georges Meguerditchian - Centre Pompidou, MNAM-CCI/Dist. RMN-GP\n11907an sortu zen Picasso gaztearen eta Georges Braqueren arteko adiskidetasuna, baina urte hori, bereziki, Kubismoaren hastapeneko urtea izan zen. Pinturaren munduan lengoaia erabat berria erabiltzen zuen Kubismoak, Paul Cézannek formari egindako berrikuntzak aitzindari zituela. Braqueren lanetan, Kubismoaren lehen aztarnek objektuen eta eremu piktorikoen zatikatze geometrikoa eta trinkoa adierazten dute, baita ikuspegi bakarrarekiko apurketa ere, ordura arte artean nagusi izandakoa. Horrela, objektuak ikuspegi anitzetatik eskaintzen zituen, berezko formak gordez.\nPianoa eta mandora (Piano et mandore), 1909–1910eko negua\nOlio-pintura mihise gainean, 91,7 x 42,8 cm\nThe Solomon R Guggenheim Museum, New York 54.1411\nArgazkia © Solomon R Guggenheim Museum\n1909 eta 1914 bitartean, Braquek eta Picassok, urratsez urrats, berebiziko iraultza estetikoa burutu zuten. Kubismoaren lehen fase honetan, “analitiko” izenez ezagutzen dena, bi artistok kolorea anekdotikotzat jo zutenez, murriztu egin zuten, , gris-beix eta berde argi-ilunak soilik erabiliz. Zatikatutako formak eta haien aurpegiak espazioaren continuumean desagertzen ziren, baina erabateko abstrakziorako urratsik eman gabe. Gaiak ahalik eta gehien trinkotu ziren, eta planoen eta horien ertzen kokapenaren bidez soilik iradokitzen zituzten.\nIkatz-ziria, zur itxurako papera, paper gainean itsatsia, 70,2 x 60,7 cm\nKubismoaren garapenean, zenbait artelan bereziki aipatzekoak dira. Papier collés edo itsatsitako paperak Braquek 1912 eta 1914 bitartean, ustekabeko norabide aldaketa eginez, landutako berrogeita hamar pieza inguru dira. Horietan lehena 1912ko irailean sortu zuen Braquek Sorguesen, Avignon inguruko herrixka batean; aurrez, uda igaro zuen bertan Picassorekin. Itsatsitako paperek izaera berria eman zioten bere Kubismoari. Koloreak nagusitzen hasi ziren bere obretan, aurretik landutako materialak erabiliz, hala nola, margotutako papera eta egunkari-zatiak, eta Kubismo Sintetikoranzko joera markatu zuen.\nOlio-pintura mihise gainean, 60,1 x 91,5 cm\nArgazkia © Coll. Kröller-Müller Museum, Otterlo\nItsatsitako paperak egiten zituen bitartean, baita ostean, Braquek itsatsitako paperekin ikasitakoa sartu zuen bere lanetan eta Kubismoari forma ulergarriagoa eman zion; “sintetiko” gisa ezagutzen da kubismoaren garai hori. Plano luzatuez osatutako lauki-sare oktogonalarekin jarraitu zuen, baina itsatsitako paperak gogora ekartzen zituzten kolore uniformeak, trinkoak edo landuak erabili zituen, zenbait kasutan egurra imitatzen zituztenak. Picassok eta Braquek, halaber, material hareatsuak, bihurguneak eta xehetasun figuratiboak erabili zituzten garai hartan, Lehen Mundu Gerraren garaian. Gatazkak inflexio-puntu bat adierazi zuen Braqueren lanean. Braque hiltzat eman zuten 1915ean Neuville-Saint-Vaast-en eta, gaixondo luzearen ondoren, 1917ra arte ez zion berriz ere margotzeari heldu. Gerrak bere inguruan ere izan zituen ondorioak: Kahnweiler arte-merkatariak (alemaniarra jatorriz) Suitzara ihes egin behar izan zuen eta, beraz, ordutik aurrera, Léonce Rosenberg izan zen bere arte-merkataria. 1917an, haren lagun Picassok Europan zeharreko bidaia hasi zuen Ballet Errusiarrekin.\nFruituak mahai-zapi gainean eta fruitu-ontzia (Fruits sur une nappe et compotier), 1925\nOlio-pintura mihise gainean, 130,5 x 75 cm\nArtistari erositakoa, 1947\nArgazkia © Bertrand Prévost - Centre Pompidou, MNAM-CCI/Dist. RMN-GP\n1919an, Léonce Rosenbergen l’Effort Moderne galerian egindako bigarren bakarkako erakusketan, natura hilen sail bat aurkeztu zuen Braquek eta horien inguruan lan egin zuen hurrengo hamarkadan zehar ere. Lan horiek Kubismo Sintetikoaren luzapena dira, kolore uniformeen konposizio nahasiei berriz ere helduz, baina oraingoan formatu luzatuetan hedatuz. Elementuak sarritan errepikatzen ziren obra horietan, hala nola, argimutilak, tximiniak edo frutaontziak —hainbeste miresten zuen Cézanne oroitarazten duen objektua—, eta forma, kolorea eta materia harmoniaz konbinatzen zituzten.\nKaneforak (Canéphores), 1922\nOlio-pintura mihise gainean, 180,5 x 73 cm bakoitza\nLegatua: Baronne Eva Gourgaud baronesaren legatua, 1965\nBiluziak eta Kaneforak\n1922an, garaiko artistak ezustean harrapatu zituen Braquek Udazkeneko Erakusketan Kaneforak (Canéphores) lanak aurkeztu zituenean. Emakumezkoen figura horiek, Antzinate klasikora eramaten gaituztenak, Jean Goujon-en Inozenteen Iturria klasizismo frantziarraren obra ospetsuko Ninfen antzekoak ziren. Braqueren figurak, horien tamainak eta kolore antiakademikoak aintzat hartuta, Kubismoaren azken garaikoak dira oraindik ere, eta hogeigarren hamarkadan Corot eta Chardinek liluratutako Braque “ordenara” eta arte figuratibora itzultzearen konplexutasuna islatzen dute.\n1931n, Hesiodo (K.a. VII. mendea) poeta greziarraren Teogonia lana ilustratu zuen Braquek, Ambroise Vollard arte-merkatari, editore eta grabatu-zalearen enkarguz. Unibertsoaren sorrerari eta jainkoen jatorriari buruzko kontakizun hau Greziako mitologiaren testu nabarmenetako bat da. 1932 eta 1935 bitartean, hamasei akuaforteko sail bat egin zuen artistak, geroago, 1955ean, Maeghtek argitaratu zuena. Artelan hauek, garaiko figura mitologikoek eta natura hilek bezalaxe, estilo lerromakurra eta pertsonaien metamorfosirako aproposa dute.\nEmakumea paletarekin (Femme à la palette), 1936\nOlio-pintura mihise gainean, 92,1 x 92,2 cm\nMusée des Beaux-Arts, Lyon. Legatua: Jacqueline Delubac legatua, 1997\nArgazkia© RMN-Grand Palais / René-Gabriel Ojéda / Thierry Le Mage\nNatura hilak, barrualdeak eta figurak\nHogeita hamarreko hamarkadan inspirazio-iturri desberdinetatik edan zuen Braquek, eta, horrenbestez, aro honetako natura hilak gero eta dekoratiboagoak bilakatu ziren, formak, koloreak eta argia ezin hobeto integratuz. Konposizioetan arabesko landuak ageri dira eta forma organikoak estilizazio dekoratiboarekin konbinatzen dituzte. Barrualde bati lotutako saileko figurak, Emakumea paletarekin (1936) edo Bikotea (1937) obrak kasu, apaingarriz gainezka daude, eta silueta beltz eta despertsonalizatuak irudikatzen dituzte, pitxer greziarretako figura beltzak oinarri dituztenak. Poesiaren eta musikaren musak irudikatzen dituzte, Braqueren unibertso espirituala osatzen dutenak, eta aparteko sentsibilitatea adierazten dute.\nArrain beltzak (Les Poissons noirs), 1942\nOlio-pintura mihise gainean, 33 x 55 cm\nCentre Pompidou, Musée national d’art moderne, Paris., Paris.\nArtistaren dohaintza, 1947\nVarengeville, Vanitas-ak, Barrualdeak, Billarrak\nBigarren Mundu Gerra lehertu zenean, Varengeville-sur-Mer-en hartu zuen babes Braquek. Hain zuzen ere, artisten topaleku garrantzitsu izan zen hogeita hamarreko hamarkadan eta Paul Nelson arkitekto estatubatuarrak eraikitako estudioa zuen bertan Braquek. Geroago, nazien Okupazioaren eta Vichyko Gobernuaren garaian, Limousinen bizi izan zen denbora batez eta Tolosa inguruan gero; azkenik, Parisko tailerrean egon zen Okupazioa amaitu artean eta tarteka Varengevillera joan-etorriak egiten zituen. "Inguruan gertatzen zenarekiko oso sentikorra” zela aitortu zuen, eta, horrenbestez, artelan ilun eta minez beteak egin zituen garai hartan. Gurutze eta errosarioak alboan zeramatzaten garezurrak edo kristau ikonografiaren arrain tipikoak ziren gerraren zorigaitzaren aurrean egindako irudiak. Gizakien figura beltz eta fantasmagorikoen siluetek, atzetik begiratuta, artistak bere tailerrean astoaren aurrean dela sentitzen duen bakardadea eta malenkonia islatzen dituzte.\nOlio-pintura eta harea mihise gainean, 130,5 x 195,5 cm\nCentre Pompidou, Musée national d’art moderne, Paris, 1946an artistari erosia,\nArgazkia © MNAM - Centre Pompidou, MNAM-CCI/Dist. RMN-GP\nGerraren ostean, billarren inguruko sailari esker, gogo handiz berreskuratu zituen Braquek ikus-eremu kubista eta eskala desberdinetan (homotezia) adierazitako eraldaketa geometrikoen jokoak. Obra hauetan ez da gizakien figurarik ageri eta mahai-tapizaren aurreko jokalariaren ikuspegi partzial anitzek betetzen dute hutsune hori, bai eta billarreko bolak mugiarazten dituzten indar irrazionalen adierazpenak ere.\n1949 eta 1964 artean nazioarteko aitorpena jaso zuen Braquek, ordurako zahartuta eta gaixorik zegoela. Hala ere, gai klasiko baten inguruko sail berri bati ekin zion Varengevilleko tailerrean: artisten lantegiei buruzkoa. Leku goxo eta itxi horiek margolariaren barrualdea adierazten dute, eta objektuak, benetakoak zein metaforikoak, ordura arte Braquek sortutako unibertsoaren adierazgarri dira eta azken gai bat bere obrara iristear dagoela erakusten dute: txorien gaia lantzen hasi zen Braque 1955ean Louvre Museoko areto etruskoaren sabaia dekoratzeko enkargua jaso zuenean. Txori urdin handiak margotu zituen bertan. Sail honetako pinturek adierazten dute gai enblematiko eta arketipiko honek garrantzi handia izan zuela Braqueren azken obran, baina, halaber, amaiera arte berritasunari zabalik egon zen artistaren bizitasuna uzten dute agerian. Hasiera batean figura eta materia oinarri hartuta landu arren, txoriak gero eta abstraktuago bilakatu ziren.\nTxori beltza eta txori zuria (L’Oiseau noir et l’oiseau blanc), 1960\nOlio-pintura mihise gainean, 134 x 167,5 cm (artistak margotutako markoa barne)\n© baimendutako erreprodukzioak, VEGAP, Bilbo, 2014\nTxorien gaia 1955ean lantzen hasi zen, Louvre Museoko areto etruskoaren sabaia dekoratzeko enkargua jaso zuenean; Braquek txori urdin handiak margotu zituen bertan. Hasiera batean figura eta materia oinarri hartuta landu arren, txoriak gero eta abstraktuago bilakatu ziren, espazio magnetikoetan barrena higiarazten diren zeinu edo ideogrametan, edo planetekin harmonian flotatzen duten piktograma bilakatu arte.\nKoltza zelaiak (Les Champs de colza), 1956-1957\nOlio-pintura mihise gainean, 37 x 81,5 cm (artistak margotutako markoa barne)\nBizitzaren amaieran, Paris eta Varengeville artean bizi zela, paisaia sail bati ekin zion Braquek. Ikuspegi panoramiko zabaleko margolanak dira eta, ikusmena iristen den lekuraino, ikusten den gauza bakarra da: lurra zerua ukitzen, edo zerua eta itsasoa; batzuetan, ikur beltz batzuk (txoriak) edo ikur zuri batzuk (hodeiak) zeharkatzen dute zerua.. Braquek egindako azken lan hauetan, tailerra alboratu eta kanpoaldean jarri zuen begirada, Varengevilleko itsaslabarretan barrena dabilela erakusten duten argazkietan ikus daitekeenez. Gertaera piktorikoen eraikuntza, Braquek bere sinesbide bilakatu zuena, agerian geratzen da, pintura trinko eta zarakartsuz egindako bi zerrendaren bidez adierazita.\nMaketa «Les Fâcheux» balleterako (La maquette du ballet «Les Fâcheux»), 1923\nGouachea kartoi gainean\nGeorges Braqueren obran zehar egindako ibilbide kronologiko honetan bereziki azpimarratzekoa da Braquek Ballet Errusiarrekin, Serguéi Diaghilevekin eta Léonide Massinerekin izandako harremana; horiekin batera lan egin zuten garaiko beste zenbait artistek ere. Lau obretan aritu zen Braque: Les Fâcheux (1924), Salade (1924), Zéphire et Flora (1925) eta Les Sylphides (19226). Obra horietako hiru eszenaratu zituzten Ballet Errusiarrek. Bestalde, Léonide Massinek Salade obraren koreografia egin zuen, bai eta La Cigale antzokian Etienne de Beaumont Kondeak antolatutako ongintzako ikuskizunean aurkeztu ere. Salade obran, jantziak eta eszenografia diseinatu zituen Braquek, eta horien artean, oihala ikus daiteke, Zéphire et Flore obraren jatorrizko zenbait jantzirekin batera.\nBRIGITTE LEALEN HITZALDIA: Georges Braque\nEkainak 10, asteartea\nBrigitte Lealek, erakusketaren komisarioak eta Musée national d’art moderne Centre Pompidou museoko zuzendariaren albokoak, erakusketaren eta artistaren lanen zirrikituen berri emango du.\nDohainik Dohainik (sarrerak nahitaez Museoaren txarteldegian jaso beharko dira.\nPICASSO & BRAQUE GO TO THE MOVIES” DOKUMENTALAREN PROIEKZIOA (sarrerak agortuta)\nMMartin Scorsesek eta Robert Greenhutek ekoitzi eta Arne Glimcher arte-merkatari eta galeristak zuzendutako dokumentala da. XX. mende hasierako iraultza teknologikoek —abiazioa eta industria zinematografikoa, esaterako—, besteak beste, Georges Braqueren eta Pablo Picassoren sortze-corpusean izandako eragina azaltzen du. Nazioarteko artista ezagunek parte hartzen dute dokumental honetan, hala nola, Julian Schnabel, Chuck Close, Bernice Rose, Coosje Van Bruggen, Lucas Samaras, Adam Gopnik, Eric Fischl eta Martin Scorsese.\nZero Espazioa, 19:00\nDohainik (sarrerak nahitaez Museoaren txarteldegian jaso beharko dira).\nUDAKO TAILERRAK. SORMEN SAIOAK “EZAGUTU ITZAZU COLLAGEAREN SEKRETUAK\nUztailak 1, 2 eta 3, asteartea, asteazkena eta osteguna\nHelduei zuzendutako tailer honen abiapuntua George Braque eta hark sortutako papier collés edo itsatsitako paperak dira. Collagea, hala ere, “ebaki eta itsastea” baino zerbait gehiago dela erakutsiko da. Irudia lantzeko teknika hau aurrez aurre izaten dugu egunero komunikazioan, publizitatean, ikus-arteetan edo prentsan. Irudi eraginkor bat ezagutu eta eraikitzen lagunduko diguten trikimailuak jakinaraziko dira.\nZero Espazioa, 10:30–12:30\nWwebgunearen bidez soilik: 30 € Museoaren Lagunak eta 36 € publiko orokorra. 8 pertsona gutxienez; 20 pertsona gehienez.\nGeorges Braque (Frantzia, 1882–1963) XX. mendearen lehen erdiko artearen artista esanguratsuetako bat izatearekin batera, Paris ideiak sortzeko epizentroa zeneko garai bikaina bizitzea egokitu zitzaion, eta arte modernoaren garapenean funtsezkoak izan ziren artista eta intelektual garrantzitsuekin hartu-emana izan zuen. Ezagutu itzazu bere ibilbidearen une garrantzitsuenak eta ezagututako pertsona eta lekuak, erakusketaren gune didaktikorako bereziki sortutako ikus-mapa honen bidez.\nGeorges Braque Diagrama


Ongizate sailak bilerak antolatu ditu adineko herritarrekin eskura dituzten zerbitzuen berri emateko - Beasaingo Udala\nOngizate sailak bilerak antolatu ditu adineko herritarrekin eskura dituzten zerbitzuen berri emateko\nArgitaratua: 23 Urtarrila 2018\n75 urtetik gorako beasaindar guztiei eskutitza bidaliko zaie bilera irekietara etortzeko gonbitea luzatuz\nHerritarrengana gerturatu eta adineko pertsonei ongizate sailetik, gizarte baliabideen, prestazioen eta zerbitzuen inguruko informazioa zabaldu nahi die Udalak. Horretarako, 75 urtetik gorakoei eta haien familia eta zaintzaileei zerbitzu eta aukera ezberdinen berri emango zaie antolatu diren bileren bidez, zerbitzu horiek erabiltzera anima daitezen.\nBeasaindarren ongizatea eta bizi kalitatea hobetzeko eskura dauden baliabideak ezagutaraztea da aipatu bileren jomuga eta horien bitartez eta Gizarte Ongizate Sailaren bidez, herritarrengana gerturatu nahi du Udalak eta zerbitzu hauen beharra izan dezaketen adineko pertsonekiko ardura adierazi. Halaxe adierazi du Malu Valles Udaleko gizarte ongizateko zinegotziak gaurko agerraldian.\nHorretarako, Eusko Jaurlaritzaren enplegua sustatzeko programaren bidez, pertsona bat kontratatu da lan hau betetzeko. Honen ardura, Ane Amenabarrok izango du. Lehenik eta behin 75 urtetik gorako herritarrak bizi diren etxeetara gutuna bidaliko da udaletxeko batzar aretoan egingo diren bileretara etortzeko gonbidatuz (ia 1.500). Horretarako izenemate orria bete beharko da eta otsaila eta martxoa bitartean bi hizkuntzetan egingo diren bileretara deituko zaie.\nEskutitza datozen egunetan iritsiko da adineko pertsonen etxeetara eta lehen bilera otsailaren 2an egingo da eta martxoaren erdira arte luzatuko dira.


Hiriko Soinuak atzeratu egin dabe - bizkaie.biz\nBizkaie! 2020-03-25 10:46 Musikea\nMusikarien lehiaketea eta El Drogasen kontzertua dira aurtengo ardatzak.\nHitzordu garrantzitsu bi egon dira musikazaleen agendan Barakaldon: Talde eta bakarlarien lehiaketako finala apirilaren 4an, eta musika talde ezagunen kontzertua maiatzaren 9an, El Drogas kartelburu. Hiriko Soinuak ekimenaren parte dira. Covid-19 gaixotasunaren krisia dala eta, biak atzeratzea erabagi dau Barakaldoko Udalak, oraindino zehaztu barik dagozan hitzorduetara.\nGanera, finalaren data barria iragarten danean, barriro zabalduko dabe lehiaketan izena emoteko epea. Orain arte, 83 proiektu aurkeztu dira, tartean Barakaldoko 24. Martiaren 18an amaitu zan epea berez. Izena emonda dagozanak eta epe barrian apuntetan diranak batuko ditue lehiaketan. Horregaitik, martiaren 18ra arte izena emondakoen artetik aukeratutako finalisten izenik ez dau jakitera emon epaimahaiak.\nHainbat sari emongo ditue Hiriko Soinuak talde eta bakarlarien lehiaketan, sari nagusiaz gan. Herriko artista onenaren sarirako hautagai dira Barakaldoko 24 talde eta bakarlariak, zazpi dagoz Bardintasunaren sarirako lehian, eta hamabost Euskerearen sarian.\nJokoan dagozan sarien artean aldaketa batzuk eragin leikez lehiaketea atzeratzeko erabagiak. Esate baterako, udako Bay of Biscay jaialdian joteko txartela emongo deutsie talde bati, baina Bermeoko hitzordua baino lehen ezin izango balitz finala jokatu, antzeko beste jaialdi batera eroango leukie Hiriko Soinuak-eko irabazlea. Gaua estudioetan disko bana grabau ahal izango dabe kategoria guztietako irabazleek, baina horretan badirudi ez dala aldaketarik egin beharko.\nHiriko Soinuak ekimenaren beste ardatza, maiatzaren 9an Herriko Plazan egitekoa izan dan jaialdia, bere horretan egiteko asmoa dauka Barakaldoko Udalak, baina beste fetxa baten. Dana dala, kartelburu dan El Drogas abeslariagaz ezin izango balitz hitzordu barririk adostu, goi mailako beste artista bat ekarriko leukie antolatzaileek. Izan be, ezin da jakin artista nafarraren agendea zelan egongo dan hemendik hile batzuetara.\nKontuak kontu, Barakaldoko eta inguruetako musikazaleek Hiriko Soinuak ekimenaz disfrutetako aukerea izango dabela emoten dau. Pazientzia beharko dabe, egoerea bere onera etorri eta fetxa barriak zehaztu arte, eta egitarauan aldaketak egon leitekez, baina Udalak ez dau aitatu bertan behera ixteko aukerea. Izan be, arrakasta handia dau Hiriko Soinuak-ek: Igazko edizinoan 99 talde eta bakarlarik hartu eben parte lehiaketan, eta Herriko Plazako kontzertuetan 2.000 entzule egon ziran.


newtek / #29 / albisteak / Elkarlaneko robotika, aeronautikako inspekzio-lanetarako\nIK4-TEKNIKER buru izan da osagai aeronautikoak ultrasoinuen bidez ikuskatzeko elkarlaneko irtenbide baten garapenean, zeina datorren Basque Industry 4.0 biltzarrean aurkeztuko den azaroaren 20tik 21era bitartean.\nHegazkin iraunkorragoen aldeko apustua egiteko beharrak, ingurumenean ondorio gutxiago dutenak, material konposatuak erabiltzea eskatzen du, eta horiek, aldi berean, azterketak beste era batera egitea eskatzen dute. Gaur egun industria aeronautikoak kalitate-betekizun zorrotzak dituenez, piezak suntsitzen ez dituzten ikuskapen-teknika sofistikatuak abiarazi behar dira; besteak beste, ekoizpen-prozesuen eraginkortasunean eta kostuan eragiteko.\nProzesu horiek optimizatze aldera, IK4-TEKNIKERek CRO-INSPECT proiektu europarra gidatu du hegazkinaren aleroien ikuskapena hobetzeko xedez, eta, horri begira, elkarlaneko robotika eta ultrasoinuen teknika aurreratuak txertatu ditu.\nProiektua 2016ko irailean abiatu zen, eta 2019ko abuztura arte luzatu da. Bada, SAAB osagai aeronautikoak fabrikatzen dituen enpresak planteatutako betekizunetara bildu du gogoa, orain artean bere osagaietan egiten zituen ikuskapen-prozesuak optimizatzeko premia ikusi baitu azken horrek.\nHala, osagai aeronautikoak (aleroiak) ultrasoinuen bidez ikuskatzeko prozesua garatzea izan da CRO-INSPECT proiektuaren xedea, ikuskapenak osagaiak suntsitu ez ditzan, eta, horretarako, plataforma mugikor autonomo batean kokatutako elkarlaneko robot bat sortu da, ultrasoinuak kontrolatuko dituena.\nElkarlaneko robotikaren abantailak\nHorrela, sistemaren malgutasuna eta eraginkortasuna hobetzen dira, eta robota teknikariarekin batera egotea eta harekin elkarlanean jardutea ahalbidetzen da. Langileak, halaber, paraleloan lan egin dezake, eta, are, eskuzko lanak egin, robotak berak lagunduta. Robotak indarraren kontrola eta ikuspen artifiziala erabiltzen ditu ikuskatu beharreko gainazalaren gainean ultrasoinuen sentsoreak jartzeko prozesuan.\nBasque Industry 4.0 biltzarraren hurrengo edizioaren erakusketa-gunean erakutsiko dira emaitzak, azaroaren 20an eta 21ean, Barakaldoko BECen.


Iruñeko Bertsopaper Lehiaketa (1. 2020. Iruñea) - Aldizkakoa - BDB. Base de datos sobre bertsolarismo\nActuaciones Periódicas - Ver ficha Más información sobre esta sección\nIruñeko Bertsopaper Lehiaketa (1. 2020. Iruñea)\nIruñeko Udalak eta Nafarroako Bertsozale Elkarteak Iruñeko I. Bertsopaper-lehiaketarako deia egin dute, hau da, bertsolaritzaren arauekin bat idatzitako bertsoen literatura-lehiaketa baterako.\nHiru kategoria ezarri dira, eta horietako bakoitzean, hiru sari. Nafarroan jaio edo Nafarroan bizi diren egileek hartzen ahal dute parte. Lanak aurkezteko epea irailaren 30ean amaituko da. Aurkeztutako lanek gai eta neurri librea izanen dute, euskaraz idatziak izan behar dute, jatorrizkoak eta argitaratu gabeak. Halaber, bertsoen doinua zehaztu beharko da.\nC kategoria 2002an edo lehenago jaiotakoei zuzentzen zaie. Lan bakarra aurkezten ahal dute, gutxienez 12 bertsokoa, eta gehienez 20koa, eta nolabaiteko batasuna osatu behar dute.\nLehen saria 1.500 euro izanen da; bigarrena, 1.000 euro, eta hirugarrena, 500 euro.\nB kategorian, 2003 eta 2006 artean jaiotakoek hartzen ahal dute parte (biak barne), eta gehienez 3 lan aurkezten ahal dituzte, 4 eta 8 bertso artekoak. Kasu honetan, lehen saria 350 euro da; bigarrena, 200 euro, eta hirugarrena, 150 euro.\nA kategoria 2007an edo ondoren jaiotakoei zuzentzen zaie. 2 bertso gutxienez eta 4 gehienez idatzi beharko dituzte. Lehen saria 150 euroko kultura-bonoa izanen da; bigarrena 100 eurokoa, eta hirugarrena 50 eurokoa.\nGehienez 3 lan aurkezten ahal dituzte. Kultura-bonoak dendetan trukatu daitekeen txartel baten bidez ordainduko dira.\nEpaimahaia Nafarroako Bertsozale Elkarteak izendatuko du eta bertsolaritzaren arloko hiru adituk osatuko dute. Sari-banaketa Iruñeko Udalak eta Nafarroako Bertsozale Elkarteak antolatzen duten Bertsoaroa zikloan izanen da, 2020ko azaroan.\nBehin saria ordainduta, egileek baimena emanen dute saritutako lanak urtebeteko epean argitaratzeko. Halaber, C kategorian lehenengo saria jasotzen duen egileak baimena emanen die erakunde antolatzaileei saritutako lanean oinarritutako emanaldi edo ikuskizun berri bat ekoizteko.


504 eredua aurkezteko baldintzak - Ogasuna\n504 eredua aurkezteko baldintzak/\n504 eredua aurkezteko baldintzak\n504 eredua (Fabrikazio Zerga Bereziei lotutako produktuak Europar Batasuneko gainerako lurraldetik jasotzeko baimen eskaera) aurkeztean honako baldintzak bete behar dira:\nEragiketa bakoitzean aurkeztu behar da, eskatzailea enpresari dela egiaztatzeko beharrezkoa gerta daitekeen agiri guztiekin batera. Bidezko denean, halaber, berariazko xedapenek ezarritako baldintzak betetzen direla egiaztatu beharko da.\nEskaera bakoitzean hornitzaile bakar batek bidalitako produktuak bakarrik sartu ahal izango dira; eta produktu horiek Hidrokarburoen gaineko Zergaren, Tabako Laboreen gaineko Zergaren edota Alkohol eta Edari Alkoholdunen gaineko Zerga Berezien aplikazio esparrukoak izango dira.\nUrrutiko salmenten sisteman izan ezik, eskaerarekin batera berme bat jarri beharko da, eta horren zenbatekoa, jaso nahi diren produktuei dagozkien kuoten baliokidea izango da.\nBerme horren xedea da sortzen diren zergen ordainketa ziurtatzea.\nOgasun eta Finantza Departamentuko Zeharkako Zergak Kudeatzeko Zerbitzuak, egiaztatu ondoren jarritako berme hori nahikoa dela sor daitezkeen zergei aurre egiteko, baimena luzatuko du 505 ereduaren bidez (hau da, Fabrikazio Zerga Bereziei atxikitako produktuak Europar Batasuneko gainerako lurraldetik jasotzeko baimena egingo du.). Ereduaren ale bat hornitzaileari eta bestea interesatuari emango die.


Zeresana jarri du Rosa Martinez Elkarrekin Podemoseko lehendakarigaitarako aurkeztu izanak. Euskara ikasten ari da, baina ez du agerraldietan euskaraz aritzeko adinako gaitasunik oraingoz. «Konpromiso politikoa» hartu du, nolanahi ere: ikasketa prozesua burutuko duela, ikasiko duela. «Elkarrekin Podemoseko lehendakarigai izango banaiz, euskaraz hitz egin beharko dut. Badakit, nire helburua da, eta erronka onartzen dut». Aintzat hartzekoa da hautagaiaren keinua, aitortu izana badaukala hutsune bat lehendakari izateko. Martinezen kasuak berpiztu egin du eztabaida: hautagaiek elebidunak izan behar ote duten.\nKasu zehatzei ez, komeni da osotasunez erreparatzea gaiari. Eta bistakoa da hautagai elebakarrak aurkeztea traba handia dela euskara indarberritzeko bidean: traba da esparru politikoan urratsak egiteko —areago, Ahal Dugu-ren kasuan, euskara plana onartu berritan—, traba da administrazioaren jarduna euskalduntzeko, eta traba da herritarren berdintasuna eta eskubideak bermatzeko.\nOztopo da alderdiaren jarduna euskalduntzeko. Lehen euskara plana urrian aurkeztu zuen EAEko Ahal Dugu-k. Barne diagnostikoak erakutsi zuen euskararen erabilera oso mugatua dela alderdian: ahozko barne harremanetan, %3. Egoera hori iraultzeko lehen pauso gisa, euskara gaitasunarekin lotutako neurriak zehaztu zituzten planean: nagusia, kargudunek eta alderdiko langileek euskaraz B2 maila edukitzea.\nPlaneko diagnostikoaren arabera, Eusko Legebiltzarreko kargudunen artean dago helburua betetzetik gertuen: kideen %88k badakite euskaraz. Bizkaiko Batzar Nagusietan eta Gipuzkoakoetan, erdiek dakite euskaraz, eta Arabakoetan, laurdenek. Alde horretatik, atzerapausoa da legebiltzarrerako hauteskundeetarako hautagai elebakarra aurkeztea, ezagutzaren helburua lortzetik gertuen dagoen tokian jarriko luketelako taldeburu erdalduna. Erabilera trabatzea dakar horrek —gaur egun, %20tik behera egiten dute euskaraz legebiltzarrean Ahal Dugu-ko ordezkariek—, eta sinbolikoki ere pisu handia du, karguaren ikusgaitasunagatik.\nOztopo da administrazioaren jarduna euskalduntzeko. Urteotan nabarmen euskaldundu da erakundeetako langileria, hizkuntza eskakizunen sistemaren bidetik eta belaunaldi berriak lan esparruan sartu ahala. Administrazioa euskalduntzeko planen ebaluazioek agerian utzi dute aldagai bat: arduradun politikoen eragina nabarmena da erakundeetan euskara erabiltzeko. Argi dio ESEP Euskara Sustatzeko Ekintza Planak: «Ezinbestekoa da arduradun politikoen protagonismoa eta eredugarritasuna. Langileen parte hartzea eta adostasuna garrantzi handikoa izanda ere, kale egingo da kargudunen gidaritzarik eta lidergorik gabe». Euskaraz egiteko gidaritza nekez har dezake hizkuntza ez dakienak, itzulpenen morrontzara eramango baitu erakunde arlo hori.\nEta oztopo da herritarren berdintasuna eta eskubideak bermatzeko. Berriro piztu da euskara jakitearen ezinbestekotasunari buruzko eztabaida, eta traba gisa aurkeztu da euskara. Martinezek berak hala esan zuen atzo Radio Euskadin: «Egunero dago jendea ezin duena sarbiderik izan edo bizitzan aurrera egin, kosta egiten zaiolako euskara menperatzea, eta hor eztabaidatu behar dugu hizkuntza politikei buruz».\nAdministrazioko hizkuntza eskakizunei buruzko eztabaida irekiko da hurrengo legealdian; dekretu berria aurkeztuko du Jaurlaritzak, eta beste urrats bat egitea jarriko du mahai gainean: ezagutzatik erabilerara salto egitea, administrazioan euskaraz lan egitea. Ezinbestekoa da kide elebidunak izatea. Planak ezerezean geratuko baitira bestela.\nBERRIAn argitaratua (2020/02/03)


Esan agur giro gaziak eragindako zure fatxadako patologiei — Fatxada aireztatuak\nEsan agur giro gaziak eragindako zure fatxadako patologiei\nKostaldeko hirien oso zaleak gara. Itsasoa maite dugu. Barnekoak garenoi udako egun bero horiek gogorarazten dizkigu.\nEta zuri gauza bera gertatzen al zaizu?\nKostaldeko hiri bat bereziki gustatzen bazaigu, Donostia da. Ezagutzen baduzu, seguru pintxoz betetako taberna horiek etorri zaizkizula burura… zer goxoak!\nBaina bere gastronomiagatik ez ezik, Donostia mundu osoan ezaguna da edertasun arkitektoniko eta paisajistikoagatik ere. Kostaldea bustitzen duen Ozeano Atlantikoak zerikusi handia du azken honetan.\nBa al zenekien Ozeano Atlantikoa dela munduan gazitasun handiena duen eremuetako bat? Datu bitxia…\nEraikinetako fatxadak etengabe giro gaziaren eta inguruko hezetasunaren eraginpean egoteak arkitektura ingurunera eta klimara egokitzea eskatzen du.\nTestuinguru horretan, itsasoko gatzagak eragindako fatxadetako patologiei nola esan agur azalduko dizugu gaur.\nJarri arreta birgaitze proiektu honetan egin genuenari.\nDonostiako Aquariuma hiriaren ikur eta erakargarri turistikoa da Gipuzkoako hiriburua bisitatzen duten edonorentzat. Nola ez, akuario publiko bat denez, itsasoaren aurrean kokatuta dago, eta, horren ondorioz, hurbiltasun horregatik gehien sufritzen duen elementu arkitektonikoa fatxada da.\nGiro gazia eta inguruko hezetasuna dira lehen lerroan dauden fatxadak gehien hondatzeko arrazoiak. Aquariumak, zehazki, patologia desberdinak zituen eta egoerak iraupen luzeko esku hartzea eskatzen zuen.\nIraunkortasuna: bizitza luzea fatxadari\nArazoak konpontzeko, eraikinaren fatxada birgaitzea erabaki zen. Garrantzitsuena denboran iraungo zuen fatxada bat lortzea zen; hau da, birgaitzearen helburua tokiko ingurunearekiko erresistentea zen material bat erabiltzea zen.\nGure materiala ia iragazgaitza da eta ez da porotsua; beraz, ez du hezetasuna xurgatzen eta horrek ingurune gazien aurrean erresistenteagoa bihurtzen du. Azken batean, bere ezaugarriek iraupen luzea eskaintzen diete eraikinen fatxadei.\nUtzidazu beste datu bat ematen.\nULMAn hain ziur gaude gure materialaren emaitza onekin, ezen 10 urtera arteko bermea eskaintzen baitugu gure fatxada aireztatuko sistemetan.\nZure eraikineko fatxadak ere giro gaziak eragindako patologiak al ditu? Jarri zaitez gurekin harremanetan.\nEraikina ingurunean integratzea\nHoriek horrela… ikusi al dituzu testu honekin batera doazen argazkiak? Zer iruditzen zaizu Aquariumeko fatxadaren kolorea eta testura? Inguru zoragarri horretan integratzeko gai izan ote garen galdetzen diogu geure buruari.\nKasu zehatz honetan, helburua harri itxura lortzea zen, eta, horretarako, arbel lur ehundura erabili zen kolore ilunean.\nZer iruditzen zaizu azkeneko emaitza?


Evansek irabazi du Tourra - Kirola - Berria\nEvansek irabazi du Tourra\nAndy Schleckek esan du hurrengo urtean irabaztera joango dela, hirugarren aldiz txapeldunorde izan ostean.\n2011ko uztailak 25\nEzusterik ez zen izan atzo eta Cadel Evans (BMC) helmugaratu zen maillot horia jantzita Parisen. Atzoko etapa lasai joan zen, eta Mark Cavendishek (HTC) irabazi zuen; aurtengo karreran bost etapa irabazi ditu, eta atzokoarekin erregulartasunaren maillot berdea jantzi zuen.\nPodiumean Schleck anaiak izan zituen ondoan Evansek. Andy hirugarren aldiz izan da txapeldunorde. Hurrengo urtean irabaztera joango dela esan du. Mendiko txapeldun, berriz, Samuel Sanchez izan da, Euskaltel-Euskadiri Luz Ardidenen eman dion etapa garaipen gogoangarriarekin.


Korrika 17-ren aldeko flashmob-a, apirilaren 2an Baionan — Gaztezulo\nKorrika 17-ren aldeko flashmob-a, apirilaren 2an Baionan\nKorrika 17-ren aldeko flashmob-a, apirilaren 2an Baionan https://www.gaztezulo.eus/albisteak/korrika-17ren-aldeko-flashmoba-apirilaren-2an-baionan https://www.gaztezulo.eus/albisteak/korrika-17ren-aldeko-flashmoba-apirilaren-2an-baionan/@@download/image/20113103554korrika_logoa.jpg\nArratsaldeko 15:00etan grabatzekoak dira, Belascain zelaian. Ahalik eta jende gehien bildu nahi dute, flashmob benetan eragingarria izan dadin.\nAurtengo Korrikako abesti ofiziala izango da doinua, Gose taldeak sorturiko Euskalakari kantua. AEK-k alboko bideoa sareratu du lagungarri gisa, apirilaren 2rako pausoak eta erritmoak ongi barnera ditzagun.\nBestalde, egun bererako badira beste hainbat ekimen aukeran. Baionan bertan, adibidez, Euskal kultur erakundeak eta AEK-k elkarlanean Hitzaditza diktaketaren seigarren edizioa antolatuko dute 9:30ean. Iaz bezala, aurtengo Hitzaditza gazteengana itzulia da. Testuen sortzea galdetua izan zaie Baionako Etxepare lizeoko ikasleei.\nHegoalderago, Tuteran, Korrikaren rally fotografikoa egingo dute gai gisa 'Korrika 17 Erriberan' hartuta. Izena emateko, Amadeus tabernara jo.


Emozioen eta sentipenen indarra | Iritzia | Berria\nEmozioen eta sentipenen indarra\nEguzki Urteaga - Soziologiako irakaslea EHUn\nKataluniako prozesu subiranistaren jatorria eta bilakaera aztertzerakoan, joera dago erabaki instituzionalei, ideologia politikoei ala alderdi estrategiei erreparatzeko. Kasu guztietan, arrazionaltasunari lehentasuna ematen zaio, emozioetan eta sentipenetan gehiegi arreta jarri gabe. Kontua da emozioek ala pasioek geroz eta garrantzi handiagoa dutela politikan eta geopolitikan. Hori bera erakutsi du Dominique Moisi-k La géopolitique de l'émotion liburuan. Bertan frogatzen du nola ezin litekeen gaur egungo mundua ulertu berau zeharkatzen eta gidatzen duten emozioak kontuan hartu gabe. Horrela, agerian uzten du nola Europa eta Ameriketako Estatu Batuak nortasun-krisi batean murgilduak dauden, beldurraren kultura bat elikatuz. Beldur hori ezberdina denak sortzen du, aurkari ala mehatxu bat bezala agertuz. Mundu arabiar-musulmanean, ordea, umiliazioaren kultura da nagusi, batik bat gainbehera historikoak eta frustrazio politiko, sozial eta erlijiosoek eraginda. Asian, berriz, hazkunde ekonomikoak elikatutako itxaropenaren eta norberarenganako konfiantzaren kultura bat hedatu da. Kataluniara etorriz, azken zazpi urteetan hainbat emozio nagusitu dira.\nLehen sentimendua traizioa izan zen. 2010ean, lau urteko itxaropenaren ostean, Espainiako Auzitegi Konstituzionalak 2006an onartutako Kataluniako Estatut berriko 14 artikulu bertan behera utzi zituen, horietariko batzuk nazio izaerari loturikoak. Une horretan, herritar katalandarrak traizionatuak sentitu ziren zeren espainiar legediak aurreikusten zituen bide guztiak jorratu eta errespetatu zituzten Estatut berria onartzeko. Lehenik, katalandar legebiltzarrak, adostasun zabal bezain zeharkako baten bidez, testu berria osatu eta bozkatu zuen. Ondoren, Espainiako Kongresura bidali zuen non, Alfonso Guerrak gidatutako batzorde konstituziogileak hainbat moldaketa murriztaile egin zituen, nahiz eta Jose Luis Rodriguez Zapaterok hitza eman zuen Parlament-ak adostutako idatzia aldaketarik egin gabe onartuko zuela. Azkenik, erreferenduma bidez, herritar katalandarrek Estatut moldatua berretsi zuten. Baina, Alderdi Popularrak, Soraya Saez de Santamariaren eskutik, Estatut-aren 30 artikulu errekurritu zituen. Auzitegi Konstituzionalaren ebazpenak katalandarrei erakutsi zien, Espainiako bi alderdi nagusien borondate politiko faltaz eta zintzotasun ezaz gain, ezin zitekeela, gaur egungo ordenamendu juridikoan, Kataluniaren autogobernua handitu.\nBigarren sentipena umiliazioa izan zen. Izan ere, 2008ko irailean finantza krisia hasi zen, lehenik, Ameriketako Estatu Batuetan eta, ondoren, mundu osoan. Finantzarioa zen krisia, laster, ekonomikoa eta soziala bilakatu zen, hazkunde ekonomikoa baretuz, langabezia goratuz eta administrazio publikoen defizita zein zorra areagotuz. Katalunia bereziki kolpatua izan zen, ekonomia esportatzailea baitauka eta, batik bat, finantzaketa eredu desorekatu bat daukalako, zeinen arabera, Euskal Autonomia Erkidegoak eta Nafarroako Erkidego Foralak daukaten autonomia fiskala (kontzertu eta hitzarmen ekonomikoaren bitartez) ez edukitzeaz haratago, jasotzen duena baino diru gehiago ematen dion Espainiar Estatuari lurraldeen arteko elkartasunaren izenean. Horren ondorioz, defizit eta zor publikoak handitzen zihoazen mailan eta Europar Batasunak kontu publikoak orekatzeko presio egiten zuen heinean, Generalitateak Espainiako Gobernuari laguntza eskatu behar izan zion finantzaketa lortu ahal izateko. Hori bereziki mingarria izan zen katalandarrentzat, Espainia osoko aberastasunaren %20a bertan sortzen baita eta, historikoki, herrialde dinamikoa izan delako ekonomia mailan.\nHirugarren emozioa harrotasuna izan zen. Hain justu, 2012tik landa, gizarte zibil antolatuak bultzaturik, herritar katalandarrek mobilizazio jendetsuak antolatu zituzten Diadaren kari. 2012an, 2,6 milioi pertsona batu ziren Bartzelonako kaleetan eta, ondorengo urtean, 1,6 milioi herritarrek giza-kate erraldoi bat osatu zuten, munduaren zirrara sortuz. 2014an, Kataluniaren independentziari buruzko galdeketan 2,3 milioi herritarrek parte hartu zuten, loteslea ez bazen ere. Herriz herri antolatu izanak, ekitaldi horren prestakuntzan buru-belarri murgiltzeak eta elkarretaratze horien arrakastak, herritarren harrotasuna sortu zuen baita nortasun kolektiboa indartu eta subjektu politiko propioa adierazi ere.\nLaugarren sentipena zapalkuntza izan da. Hain zuzen ere, Erreferenduma eta Trantsizio Legeak onartu ostean, Espainiar Estatuak bere tresna juridiko eta polizialak erabili zituen, lege eta aplikazio dekretuak bertan behera uzteko, baita erreferenduma bera oztopatzeko ere. Komunikabideak eta inprimategiak miatzeaz gain, eta bertan zeuden afixa zein bozka-paperak hartzeaz aparte, funtzionarioak zigor administratibo eta penalez mehatxatu eta Generalitateko 14 goi-kargu atxilotu zituzten. Jokabide horren adierazpen esanguratsuena urriaren 1ean gertatu zen, Polizia Nazionalak eta Guardia Zibilak bozkatzaileei bortizki eraso egin zietelarik. Une horretan, katalandarrak bortxatuak sentitu ziren, frankismoaren eta trantsizioaren mamuak berpiztuz.\nBeraz, emozioek zein sentipenek beren biziko garrantzia dute Kataluniako prozesu subiranista ulertzerako orduan, mobilizaziorako pizgarri nagusiak baitira.


:: Tiro en la cabeza ::\nIon itxuraz gizaki arrunta da. Goizean jaikitzen da, gosaltzen du eta bere gauzak atontzen ditu. Gau bateko jai batean neska bat ezagutu du. Elkarrekin ematen dute gaua. Bere bizitza izu barik gertatzen da. Egun batean beste bi lagunekin auto batean sartzen da. Frantziako muga zeharkatzen dute. Errepideko kafetegi batean ustekabeko elkartze baten ondorioz kale jantzian doazen bi goardia zibil hil dute.\nTeleobjektiboz filmatua da, muntaia errazegiaz, Rosales-ek proposamen bat sortzen du, gaur egungo Espainiako zinemagintzaren atal handi baten estetikak erabat aldentzen dena. “Tiro en la cabeza” ikuslearentzako film deserosoa da, zeinen egunerokotasun kezkagarriak ETAko indarkeriari buruzko hausnarketa bikaina ezagutzera ematen duen.\n2010/03/02 · TIRO EN LA CABEZA · Espainia / Frantzia · 2008 · 85 min · Zuzendaritza: Jaime Rosales · Gidoia: Jaime Rosales · Argazkia: Óscar Durán · Muntaketa: Nino Martínez Sosa · Ekoizpena: Fresdeval Films · Aktoreak: Asun Arretxe · Ion Arretxe · Nerea Cobreros · Monique Durin-Noury · Manza Gebara · Diego Gutiérrez · José Ángel Lopetegui.


Hura da santua ta hau da herria | Ikusi makusi... zer ikusi?\nHasiera » Gomendioak » Hura da santua ta hau da herria\nAtalak: Gomendioak, Laburmetraiak, Zinemaldia 2016\nNarciso, La chica de la luz, Txintxorro, Puntu Itsua, Iraila, Los Angeles Observer, Kresala, Kutxa Beltza, La casa del frío, Testimonio, Bidexka eta La Ballena Real. Hamabi begiradaren bitartez Donostiaren erretratu bat egitea. Hamabi begirada horien artean, istorio nahiko biribilak, politak, originalak eta ausartak ikusteko aukera izan dut. Baina baita kaskarrak, irregularrak eta astun xamarrak ere. Dena den, aretoko argiak itzali, pantaila handia piztu eta Kalebegiak proiektuan murgiltzen zareten unean, kontzeptu zinematografikotik haratago doan itsas-brisa moduko bat sentituko duzue. Donostian errodaturiko txoko ezberdinak ikusteko aukera izatea eta Euskaraz grabaturiko hainbat istorio, bi puntu oso erakargarri direlako zalantzarik gabe. Horrez gain, film labur bakoitzak amaieraraino nork zuzendu duen ez jakiteak joko/kiniela moduko batean sartuko zaituzte , aurreiritzien jaka hasieratik esekitokian uztea behartuz eta garrantzitsuena, hasiberriek jarritako ilusio eta lan guzti hori, pantaila zeharkatzen duela nabarituko duzuelako.\nBaina sentimendu eta kontu metafisiko horiek alde batera utziz eta eremu zinematografikora bueltatuz, gorabehera dezente antzeman dizkiot proiektuari. Bai, bizpahiru film labur asko gustatu zaizkidan arren, beste batzuk interesgarri eta ausartak, badira nahiko kaskarrak iruditu zaizkidanak ere. Hori bai, proiektu osotik gehien gustatu zaizkidan puntuak nabarmentzea erabaki dut. Bai, helburu eta intentzioa konkretu bat duen proiektua hau, kontu negatiboekin bustitzeak -hasiberriak daudela kontuan izanik gainera- bilduma osoa zikin dezakeela uste dudalako.\nIraila, Kresala eta Narciso zalantzarik gabe gehien gustatu zaizkidan hiru ekoizpenak. Segituan antzeman dut zer eta batez ere, nola kontatu nahi zuten eta hasieratik murgildu naiz hiru kontakizunetan. Biribilenak, gidoi sendoena zutenak eta kalebegiak bilduma honetatik kanpo ateraz gero ere, bikain funtzionatuko luketen hiru film. Interpretazioaren arloan, “Txintxorro” filmeko Asier, Angela eta Manex (Urte Berri on Amona) zoragarri daudela uste dut. Naturalak, freskoak eta oso sinesgarriak. Puntu Itsua-n istorioan, Ramon Agirre handia ere bikain -beti bezala-, lehen aipaturiko “Irailan” gure John Wayne partikularra, Kandiko Uranga. Eta ikusgai dugun azken laburrean, “La Ballena Real”, Xabier Perurena ere oso ongi, Marta Eturaren pertsonaiari kontrapuntu polita emanez. Argazkia, muntaia eta musikaren arloak, orokorrean oso ongi uztartu dituztela uste dut. Soinu banda logikoki, Alberto Iglesias, Joserra Senperena, Angel Illarramendi eta Pascal Gaigne nabarmenduz, baina musikene eskolakoen lana ere goraipatuz jakina.\nBeraz, apur bat irregularra eta batzuetan tonutik kanpo geratzen diren kontakizunak daudela iruditu zaidan arren -zuek deskurbitu beharko dituzue zeintzuk diren-, gozatzeko moduko istorio sorta polita eta interesgarria topatuko duzuela ziur nago. Teknika ala narratiba konkretu batetik kanpo, sentsazio bereziak piztuko dizkizuelako -Donostiarroi batez ere- .\nFilm labur sorta\nZuzendariak:Koldo Almandoz, Asier Altuna, Luiso Berdejo, Daniel Calparsoro, Iñaki Camacho, Borja Cobeaga, Maria Elorza, Telmo Esnal, Maider Fernandez Iriarte, Isabel Herguera, Ekain Irigoien, Julio Medem, Izibene Oñederra, Gracia Querejeta, Imanol Uribe\nAktoreak: Ramon Agirre, Marta Etura, Bárbara Goenaga, Miren Ibarguren, Paco Sagarzazu, Alfonso Torregrosa, Kandido Uranga, Nagore Aranburu, , Egoitz Lasa, Xabier Perurena, Javi Tolosa


Sendagaien Europako Agentziak ebatzi du AstraZenecaren txertoa "segurua eta eraginkorra" dela - Zumaia - Baleike.eus\nSendagaien Europako Agentziak ebatzi du AstraZenecaren txertoa "segurua eta eraginkorra" dela\nMaialen Etxaniz 2021-03-18 18:33\nEMA Sendagaien Europako Agentziak AstraZenecaren txertoaren eraginkortasuna baieztatu du. Hain zuzen, txerto hori "segurua eta eraginkorra" dela adierazi du Emer Cooke EMAko zuzendariak, eta azaldu du txertoaren onurak kalteak baino "askoz gehiago" direla.\nJoan den astelehenean hamabost egunez AstraZeneca txertorik ez jartzea erabaki zuen Espainiako Gobernuak, eta erabakia hartu eta berehala, Eusko Jaurlaritzako Osasun Sailak Osakidetzari agindu zion AstraZeneca txertoa jartzeari uzteko. Prebentzioz hartu zuen erabakia Espainiako Gobernuak, nahi gabeko zenbait ondorio eragiten dituelakoan. Gaur, ordea, EMA Sendagaien Europako Agentziak AstraZenecaren txertoaren eraginkortasuna baieztatu du.\nHain zuzen, txerto hori "segurua eta eraginkorra" dela adierazi du Emer Cooke EMAko zuzendariak, eta azaldu du txertoaren onurak kalteak baino "askoz gehiago" direla. Gainera, esan du ez dela ziurtatu txertoak tronboak areagotzen dituela. "Kasu arraro batzuk" aztertu dituztela aitortu du, baina azpimarratu du ez dutela ondorioztatu kasu horiek txertoak eragindakoak direnik. Hori dela eta, aztertzen jarraituko dutela adierazi du Cookek.


Udalbatza berriak egin du lehen osoko bilkura - Oñati - Goiena.eus\nUdalbatza berriak egin du lehen osoko bilkura\nOihana Elortza 2015-07-03 12:33\nAgintaldi berriko lan batzordeetako kideak, alkatearen soldata eta Gobernu Batzordearen zein ohiko bilkuren egunak eta maiztasuna finkatu zituen, besteak beste, udalbatza berriak atzo, agintaldi berriko lehen osoko bilkuran.\nGobernu Batzordean, esaterako, bost kide egongo dira aurrerantzean ere, bostak EH Bildukoak, eta eguenetan egingo dituzte bilerak. Kideak dira: Mikel Biain, Irati Etxeberria, Borja Moiua, Nerea Zubia eta Kepa Zelaia.\nLan batzordeak ere onartu eta bakoitzeko kideak izendatu zituzten. Hala agintaldi honetan ere 12 lan batzorde egongo dira, baina aldaketak egin dituzte. Partehartzeak eta pertsonalak, bakoitzak sail propioa izango du eta auzoetako obrak, Hirigintza eta Zerbitzuak sailean sartzen dira orain. Lan batzorde hauetan alderdi bietako ordezkariak egongo dira, proportzioak gordeta, eta eurek finkatuko dituzte egutegiak. Lan batzordeak eta batzorde buruak dira:\nHirigintza eta Zerbitzuak. Irati Etxeberria\nParte-hartzea. Nerea Zubia\nPertsonala eta barne antolamendua. Mikel Biain\nKultura. Nerea Zubia\nOgasuna. Rafael Kortabarria\nKirolak. Borja Moiua\nHaurrak eta gazteria. Kepa Zelaia\nIngurumena eta landa garapena. Oier Irizar\nOngizate zerbitzuak. Susana Altuna\nEuskara eta Hezkuntza. Nerea Zubia\nSozioekonomia. Ana Martin\nBerdintasuna. Leire Zumalde\nBestalde, EH Bilduko Mikel Biain eta Nerea Zubia liberatuta egongo dira, jardun osoan eta euren soldatak ere onartu zituen udalbatzak: Biainek 2.500 euro kobratuko ditu hilean, garbi, eta Zubiak, 1.900 euro.\nBestalde, Oñatin gazteek etxebizitzak alokatzeko udalak emango duen diru laguntzaren oinarriak behin betiko onartu zituzten zinegotziek. Hala aurten, 2015ean, 108.000 euro emango ditu udalak gazteek etxebizitzak alokatzeko.\nDatorren osoko bilkura hilaren 23an izango da. Aurrerantzean ere hileko azken eguenetan izango dira ohiko osoko bilkurak, 19:30ean.


Rocka, rapa eta ska doinuak ekarri ditu Iker Bárbarak ‘Zarata’ tartera | Musikharia | IRRATIA\nOCT. 17 2021 - 13:33h\nLau proposamen guztiz desberdin eta lauak Bizkaia aldetik luzatu dizkigu aste honetarako Iker Bárbara kazetari bilbotarrak.\nDula 25 urte Bakion sortutako Akatz taldeak lan berria kaleratuko du urriaren 31n.\nMusikaren errota martxa polita hartzen ari da azken egunotan. Areto txikiak zabalik, gaztetxeak programatzen, gehieneko edukierak berreskuratuz, zutik gozatzeko aukera… Iker Bárbarak ere antzerako gogoeta egin du: «Kontzertuak martxan dira, Kafe Antzokia bezalako toki esanguratsuak berriz ere irekita daude eta gu pozik. Anestesiak, esaterako, data lotuta omen du Kafe Antzokian eta, haiekin jarraituz, abenduaren 11n, Gasteizko Iradier Arenan izango dira Soziedad Alkoholika, Angelus Apatrida eta Proudz'ekin batera Anestesiakoak.\nAste honetan ekarri digun lehen erreferentziak Iker Bárbara bera ere sorpresan harrapatu du. «Askotan uste duzu talde baten bilaka hasten zarenean azken lana aspaldi atera duela eta dagoeneko desagertu direla. Baina, kasu honetan, Marmol taldekoek azken diskoa duela gutxi atera zutela ikusi nuen eta ibilbide nahikoa luzea dutela, punkientzako popa edota modernoentzako punka egiten dutela esaten dute ‘Declaración Total de Guerra’ deiturikoan. Diskoaren ardatza merkataritza harremanei kontra egin eta laguntasunaren alde egitea dela adierazi dute», aipatu digu kazetari bilbotarrak.\nUger taldea 2016an sortu zen Bilbon eta hirugarren diskoaren aurrerapen kantua, ‘Xedea eta fedea’ ekarri du Ikerrek ‘Zarata’ tartera: «Indartsua da eta doinu interesgarriak ditu ekarri duten aurrerapen kantuak. Talde asko isilik egotera behartu dira eta bat-batean, bi urte eta gero, aurrerapen kantu honek sorpresan harrapatu gaitu. Riff indartsu bat hartu oinarri moduan eta hori bueltaka erabili dute kantu honetan. Historian abesti izugarriak daude halako estiloan, eta hauek horri heldu diote. Eskertzekoa da halako proposamen desberdin bat, musikaren magia hor baitago, aniztasunean».\nSinua eta Itsuak osatutako bikoak ateratako lana aipatu du hirugarren tokian Bárbarak: «Itsua rap munduan dabilen durangarra da eta ezaguna zaigu. Bada, badirudi Sinuarekin elkartu zela duela urte batzuk eta orain elkarlanean diskoa egin dutela, aste honetan bertan etorriko da bigarren aurrerapen kantua. Sinua nor den galdetuko du askok. ‘Follow the party’ DJ jaian speaker lanetan aritzen den bilbotarra da bera. Angolan du jatorria Sinuak eta, hartara, Itsuarekin egingo duen diskoari ‘Alma negra’ eman diote izena. Nagusiki rap doinuak izango dituen arren, soula eta funkya bezalako estiloak ere landu dituzte. Lehendabiziko abestian, ‘Rap’ deiturikoan, bere curriculum moduko bat luzatu digu Sinuak».\nIbilbide luzeko taldea da azken tokian ekarri diguna, Akatz taldea. «Mitikoak direla esan dezakegu, 25 urte daramatzan taldea delako, beren estiloari eutsiz eta talde handia izatearen zailtasunarekin. Urriaren 31n kaleratuko dute beren disko berria ‘Yuyu’ deiturikoa, ska eta reggae doinuetan. Uda, reggaea eta hondartza uztartzeko, Bakioko taldea direla esango dugu», bukatu du Bárbarak.\nHauexek dira aste honetarako aukeratu dituen lau abestiak:\n– Marmol - Quieren tu sangre\n– Sinua eta Itsua - Rap\n– Akatz - La misión\n‘Zarata‘ tartearekin itzuli da Iker Bárbara ‘espeleologoa’ NAIZ Irratira